*****

ΚΑΝΟΝΙΣΜΟΣ (ΕΟΚ) αριθ. 1313/89 ΤΗΣ ΕΠΙΤΡΟΠΗΣ

της 12ης Μαΐου 1989

περί εφαρμογής ειδικού μέτρου παρεμβάσεως για τον αραβόσιτο στο τέλος της περιόδου 1988/89

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως της αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 166/89 (2), και ιδίως το άρθρο 8 παράγραφος 3,

Εκτιμώντας:

ότι ο κανονισμός (ΕΟΚ) αριθ. 1582/86 του Συμβουλίου της 23ης Μαΐου 1986 περί ειδικών μέτρων παρεμβάσεως στον τομέα των σιτηρών (3) καθορίζει τους κανόνες που εφαρμόζονται ως προς τα θέματα αυτά·

ότι η περίοδος παρεμβάσεως για τον αραβόσιτο λήγει στις 31 Μαΐου· ότι ο περιορισμός αυτός, λαμβάνοντας υπόψη ιδίως τη συμφωνία με τις Ηνωμένες Πολιτείες για την εισαγωγή στην Ισπανία αραβοσίτου και σόργου με μειωμένη εισφορά, μπορεί να παροτρύνει τους εμπορευομένους να προσφέρουν σημαντικές ποσότητες αραβοσίτου στην παρέμβαση στο τέλος του Μαΐου, για τις οποίες υπάρχουν ακόμη ορισμένες δυνατότητες διαθέσεως στην αγορά μετά την ημερομηνία αυτή· ότι η κατάσταση αυτή μπορεί να αντιμετωπισθεί, εφόσον αρχίσει να υπάρχει η δυνατότητα αγοράς στην παρέμβαση του σιτηρού αυτού τον Ιούνιο 1989, του οποίου η παραγωγή περιορίζεται σε ορισμένες περιοχές της Κοινότητας·

ότι οι όροι αγοράς των σιτηρών στην παρέμβαση καθορίζονται από τον κανονισμό (ΕΟΚ) αριθ. 1581/86 του Συμβουλίου της 23ης Μαΐου 1986 περί καθορισμού των γενικών κανόνων παρεμβάσεως στον τομέα των σιτηρών (4), όπως τροποποιήθηκε από τον κανονισμό (ΕΟΚ) αριθ. 195/89 (5), από τον κανονισμό (ΕΟΚ) αριθ. 1569/77 της Επιτροπής της 11ης Ιουλίου 1977 περί διαδικασιών και όρων αναλήψεως των σιτηρών από τους οργανισμούς παρεμβάσεως (6), όπως τροποποιήθηκε τελευταία από τον κανονισμό (ΕΟΚ) αριθ. 3495/88 (7), και από τον κανονισμό (ΕΟΚ) αριθ. 1570/77 της Επιτροπής της 11ης Ιουλίου 1977 περί αυξήσεων και μειώσεων που θα εφαρμοστούν κατά την παρέμβαση στον τομέα των σιτηρών (8), όπως τροποποιήθηκε τελευταία από τον κανονισμό (ΕΟΚ) αριθ. 2258/87 (9)·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Σιτηρών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Σύμφωνα με τις διατάξεις του άρθρου 2 του κανονισμού (ΕΟΚ) αριθ. 1582/86, οι οργανισμοί παρεμβάσεως αγοράζουν τις ποσότητες αραβοσίτου που τους προσφέρονται μεταξύ 1ης και 30ής Ιουνίου 1989.

2. Η τιμή που πρέπει να πληρωθεί είναι η τιμή αγοράς στην παρέμβαση που αναφέρεται στο άρθρο 7 παράγραφος 3 του κανονισμού (ΕΟΚ) αριθ. 2727/75, όπως έχει καθοριστεί για την περίοδο 1988/89, αυξημένη με επτά μηνιαίες προσαυξήσεις και εκφρασμένη σε εθνικό νόμισμα με τη βοήθεια της αντιπροσωπευτικής ισοτιμίας που εφαρμόζεται στις 31 Μαΐου 1989.

3. Η παράδοση των ποσοτήτων που προσφέρονται πρέπει να πραγματοποιηθεί το αργότερο στις 15 Αυγούστου 1989.

4. Με την επιφύλαξη των διατάξεων που αναφέρονται στην παράγραφο 2, η αγορά πραγματοποιείται σύμφωνα με τις διατάξεις των κανονισμών (ΕΟΚ) αριθ. 1581/86, (ΕΟΚ) αριθ. 1569/77 και (ΕΟΚ) αριθ. 1570/77.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 12 Μαΐου 1989.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 281 της 1. 11. 1975, σ. 1.

(2) ΕΕ αριθ. L 20 της 25. 1. 1989, σ. 16.

(3) ΕΕ αριθ. L 139 της 24. 5. 1986, σ. 38.

(4) ΕΕ αριθ. L 139 της 24. 5. 1986, σ. 36.

(5) ΕΕ αριθ. L 25 της 28. 1. 1989, σ. 22.

(6) ΕΕ αριθ. L 174 της 14. 7. 1977, σ. 15.

(7) ΕΕ αριθ. L 306 της 11. 11. 1988, σ. 26.

(8) ΕΕ αριθ. L 174 της 14. 7. 1977, σ. 18.

(9) ΕΕ αριθ. L 208 της 30. 7. 1987, σ. 11.